CELEX: 32011R0315
Language: lv
Date: 2011-03-30 00:00:00
Title: Komisijas Regula (ES) Nr. 315/2011 ( 2011. gada 30. marts ) par atsevišķu preču klasifikāciju kombinētajā nomenklatūrā

1.4.2011   
            
            
               LV
            
            
               Eiropas Savienības Oficiālais Vēstnesis
            
            
               L 86/59
            
         KOMISIJAS REGULA (ES) Nr. 315/2011
   (2011. gada 30. marts)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu vai citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. slejā aprakstītās preces saskaņā ar minētajiem vispārīgajiem noteikumiem jāklasificē saskaņā ar minētās tabulas 2. slejā norādīto KN kodu atbilstīgi 3. slejā noteiktajam pamatojumam.
            
         
               (4)
            
            
               Ir lietderīgi paredzēt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šīs regulas noteikumiem, šīs izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. slejā aprakstītās preces kombinētajā nomenklatūrā klasificē ar tabulas 2. slejā norādīto KN kodu.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 30. martā
      
         
            Komisijas un tās priekšsēdētāja vārdā –
         
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Elektromehāniska mašīna (t. s. “vibrējošā platforma”), kura sastāv no tērauda platformas un centrālās kolonnas, kas aprīkota ar rokturi un vadības pulti. Mašīnas aptuvenie izmēri ir 80 × 80 × 120 cm, masa 34 kg.
                  Vadības pultī ir tastatūra un pogas iestatīto treniņa programmu sākšanai, atkārtošanai vai pārtraukšanai.
                  Platformu darbina motors, kas platformu svārsta no viena sāna uz otru attiecībā pret centrālo kolonnu, atveidojot kustības, kas līdzīgas ātrai iešanai kājām. Svārstību kustība ar frekvenci no 30 Hz līdz 50 Hz tiek novadīta līdz cilvēka kājām, kas stāv uz platformas (un pēc tam augšup līdz muskuļiem).
                  Mašīna darbojas kā muskuļu saraušanās stimulators, un tā paredzēta lietošanai, piemēram, medicīnā, fizioterapijā un veselības uzturēšanā.
               
               
                  8479 89 97
               
               
                  Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 8479, 8479 89 un 8479 89 97 aprakstu.
                  Klasifikācija pie mehanoterapijas ierīcēm pozīcijā 9019 ir izslēgta, jo mašīnu neizmanto locītavu un muskuļu ārstēšanai medicīniskā uzraudzībā (sk. arī harmonizētās sistēmas skaidrojumus (HS skaidrojumi) pozīcijai 9019 (I daļa)).
                  Ir izslēgta arī klasifikācija pie masāžas aparātiem pozīcijā 9019, jo mašīnas lietošanas galvenais nolūks ir stimulēt visus ķermeņa muskuļus tādā veidā, lai tie dabiski sarautos (sk. arī HS skaidrojumus pozīcijai 9019 (II daļa)).
                  Klasifikācija pie vingrošanas rīkiem vai inventāra pozīcijā 9506 ir izslēgta, jo mašīna nav paredzēta vingrošanai (sk. arī HS skaidrojumus pozīcijai 9506).
                  Ņemot vērā to, ka mašīna darbojas kā mehānisks muskuļu stimulators, tā jāklasificē ar KN kodu 8479 89 97 kā speciāls mehānisms un mehāniska ierīce, kas citur nav minēta.